DECRETO 162/2010, do 16 de setembro, polo que se regulan as entidades colaboradoras da Administración Hidráulica de Galicia en materia de control de verteduras e calidade das augas.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 04/10/2010

O Estatuto de autonomía de Galicia, aprobado mediante a Lei orgánica 1/1981, do 6 de abril, recoñece á Comunidade Autónoma galega competencia exclusiva en materia de aproveitamentos hidráulicos cando as augas discorran integramente dentro do seu territorio (artigo 27.12º), e en materia de normas adicionais sobre protección do ambiente e da paisaxe (artigo 27.30º), así como as competencias de execución da lexislación do Estado en materia de verteduras industriais e contaminantes nas augas territoriais do Estado correspondentes ao litoral galego (artigo 29.4º).
En concreto, e polo que respecta á protección do dominio público hidráulico, a Lei 8/1993, do 23 de xuño, reguladora da Administración hidráulica de Galicia, regula os órganos administrativos e entes públicos que a integran, aos que corresponde exercer as competencias que a lei establece en materia de augas, entre outras, as de administración e control do dominio público hidráulico e autorización de obras e instalacións de verteduras desde terra ás augas do litoral galego, funcións que son atribuídas ao organismo autónomo Augas de Galicia (organismo adscrito á Consellería de Medio Ambiente, Territorio e Infraestruturas) na súa calidade de organismo de bacía competente no ámbito da Demarcación Hidrográfica Galicia-Costa.
O exercicio das funcións de control de verteduras e protección da calidade das augas que corresponden ao dito organismo requiren a realización de actuacións de vixilancia, seguimento e control das instalacións potencialmente contaminadoras existentes no eido das bacías hidrográficas comprendidas integramente dentro do territorio de Galicia, así como daquelas que producen verteduras desde terra ao litoral galego. Ademais, a determinación dos elementos que integran a base impoñible do canon de saneamento, creado pola mencionada Lei 8/1993, na súa modalidade de carga contaminante, require tamén da realización de inspeccións en materia de verteduras de augas residuais, neste caso extensivas a todo o territorio da comunidade autónoma.
Estas funcións figuran, ademais, recollidas na Directiva 96/61/CE, do 24 de setembro, do Consello, relativa á prevención e ao control integrado da contaminación, na cal se establecen medidas para evitar na medida do posible ou, de ser o caso, reducir as emisións que as distintas actividades poidan producir no medio acuático coa finalidade de conseguir un nivel axeitado de protección do ambiente. A dita directiva incorporouse ao ordenamento xurídico interno mediante a Lei 16/2002, do 1 de xullo, de prevención e control integrados da contaminación, que atribúe expresamente ás comunidades autónomas a competencia para adoptar as medidas de control e inspección necesarias para garantir o seu cumprimento.
O volume e diversidade das tarefas de control e vixilancia das verteduras e de protección da calidade das augas encomendadas á Administración hidráulica exixen un alto grao de especialización técnica, motivo polo cal resulta necesario contar con entidades que poidan exercer validamente aquelas actuacións, prestando auxilio á Administración nas súas funcións de seguimento e control e proporcionando ás empresas que o necesiten (ben por requirimento legal ou ben en virtude de concesión administrativa) os certificados de adecuación de instalacións que necesiten presentar perante aquela.
Pola súa banda, o texto refundido da Lei de augas, aprobado polo Real decreto lexislativo 1/2001, do 2 de xullo, impón aos titulares de autorizacións de verteduras a obriga de informar á Administración hidráulica, periodicamente e nos prazos que regulamentariamente se establezan, acerca das condicións en que se realizan as ditas verteduras. A finalidade do establecemento desta obriga é a de facilitar o control permanente das devanditas autorizacións por parte da Administración, de xeito que permita verificar que as instalacións de depuración e demais elementos son adecuados ás normas e obxectivos de calidade das augas previamente establecidos.
A normativa vixente recolle xa, polo tanto, a posibilidade de que a Administración hidráulica sexa auxiliada na realización destas funcións de control e seguimento por entidades colaboradoras que, logo de homologación, poderán levar a cabo funcións tales como as de certificación dos datos que os titulares das autorizacións de vertedura estean obrigados a achegar periodicamente perante a Administración hidráulica, tal e como se recolle no artigo 101.4º do texto refundido da Lei de augas.
Consecuentemente, e co fin de facer posible a realización por parte destas entidades das funcións de análise, informe e demais actuacións que deban realizarse de acordo coa normativa vixente en materia de ambiente, tales como as tarefas de apoio que este tipo de entidades poidan prestar á Administración hidráulica de Galicia relacionadas coas atribucións que en materia de planificación, control e explotación dos elementos de depuración e saneamento de augas residuais ten a Comunidade Autónoma de Galicia en todo o seu ámbito territorial, e para que estes sexan válidos fronte á Administración competente na materia, faise necesario establecer os requisitos que deben cumprir as ditas entidades para que lles sexa concedida tal homologación e, en consecuencia, a inscrición no Rexistro Especial de Entidades Colaboradoras da Administración Hidráulica de Galicia en materia de control de verteduras e protección da calidade das augas que se crea para tal efecto.
A finalidade deste decreto é, polo tanto, múltiple. Por unha banda, establece as condicións requiridas para a obtención do título de entidade colaboradora, regulando o procedemento que se seguirá para o seu outorgamento e as fórmulas empregadas pola Administración para verificar o cumprimento das condicións en que foi concedido; e por outra, os procedementos que se deberán seguir para a realización por parte daquelas dos labores de apoio á Administración hidráulica de Galicia, emisión dos certificados sobre autorizacións de verteduras e garantías exixidas no desempeño delas.
Finalmente, créase o Rexistro Especial de Entidades Colaboradoras da Administración Hidráulica de Galicia, no cal se inscribirán todos os actos administrativos relativos ao outorgamento, modificación ou extinción do título de entidade colaboradora, así como un ficheiro automatizado de datos de carácter persoal relativo ás devanditas entidades, xestionado pola Administración hidráulica de Galicia, co que se trata de dar cumprimento ás disposicións contidas na Lei orgánica 15/1999, do 13 de decembro, de protección de datos de carácter persoal, e asegurar aos cidadáns o exercicio dos seus lexítimos dereitos.
En consecuencia, por proposta do conselleiro de Medio Ambiente, Territorio e Infraestruturas, oído o Consello Consultivo de Galicia e logo de deliberación do Consello da Xunta, na súa reunión do dezaseis de setembro de 2010,
DISPOÑO:
Capítulo I
Disposicións xerais
Artigo 1º.-Obxecto.
1. O decreto ten por obxecto establecer as condicións necesarias para a obtención do título de entidade colaboradora da Administración Hidráulica de Galicia en materia de control de verteduras e vixilancia da calidade das augas; así como determinar os procedementos que deben seguir as entidades colaboradoras para realizar as labores de apoio á Administración hidráulica de Galicia e establecer as funcións destas entidades en materia de control de verteduras e calidade das augas.
2. Constitúe tamén o seu obxecto crear e regular o Rexistro Especial de Entidades Colaboradoras da Administración Hidráulica de Galicia en materia de control de verteduras e calidade das augas, e a creación do ficheiro de datos de carácter persoal relativo ás entidades colaboradoras.
Artigo 2º.-Ámbito de aplicación.
1. O ámbito de aplicación deste decreto circunscríbese ás entidades colaboradoras que desenvolvan as súas funcións no ámbito xeográfico das bacías hidrográficas cuxa xestión corresponde, de acordo co sinalado na normativa vixente, á Administración Hidráulica de Galicia, así como no litoral da Comunidade Autónoma galega.
2. Igualmente, aplicarase ás entidades colaboradoras que desenvolvan as súas funcións en todo o territorio da Comunidade Autónoma de Galicia, con independencia da bacía hidrográfica no ámbito das competencias asumidas pola comunidade autónoma, en particular, para os efectos relativos de determinación dos elementos que integran a base impoñible do canon autonómico que grava o consumo de auga e en materia de saneamento.
Artigo 3º.-Concepto de entidade colaboradora.
Son entidades colaboradoras da Administración hidráulica de Galicia en materia de control de verteduras e calidade das augas as persoas físicas ou xurídicas, públicas ou privadas, que, mediante a obtención do título correspondente, quedan autorizadas para colaborar coa Administración hidráulica nas funcións de vixilancia, seguimento, control, medición e informe nos distintos campos de actuación recollidos neste decreto, ben por instancia do interesado, ou ben por instancia da propia Administración.
Artigo 4º.-Funcións das entidades colaboradoras en materia de control de verteduras e calidade das augas.
1. As funcións que, con carácter xeral, realizarán as entidades colaboradoras en materia de control de verteduras e calidade das augas, estarán sempre sometidos á dirección e supervisión da Administración hidráulica de Galicia, sen que en ningún caso implique exercicio de autoridade pública, e serán as seguintes:
a) Certificar a información referida no artigo 101.4º do texto refundido da Lei de augas, onde se establece que, para efectos do outorgamento, renovación ou modificación das autorizacións de vertedura, a persoa solicitante debe acreditar ante a Administración hidráulica a adecuación das instalacións de depuración e os elementos de control e do seu funcionamento ás normas e obxectivos de calidade das augas, así como as condicións nas que verten.
b) Realizar actividades de apoio á Administración hidráulica de Galicia, tales como realizar o programa de control de verteduras, comprobar as actuacións executadas e medidas adoptadas no caso dunha emerxencia nas instalacións, verificar o cumprimento dos obxectivos e normas de calidade para o medio receptor, realizar os programas de seguimento do estado das augas e outras funcións afíns que poidan serlles encomendadas, a realización das cales poderá ser levada a cabo polas entidades colaboradoras e polas entidades a que fai referencia a disposición adicional primeira.
2. En particular, poderán realizar as seguintes funcións específicas:
2.1. Se o ámbito de actuación son actividades de inspección:
a) A caracterización cualitativa e cuantitativa das verteduras para a solicitude de autorización de vertedura.
b) A realización de controis periódicos e de medidas de autocontrol que realice a persoa titular da vertedura con obxecto de comprobar o cumprimento dos extremos fixados nas correspondentes autorizacións e outras condicións de vertedura legalmente exixibles.
c) As operacións de toma de mostras, análises, verificación e outras, dirixidas a identificar contaminantes tanto en augas residuais como en medio receptor.
d) Ditame ou informe sobre o proxecto, funcionamento, resultados e rendemento efectivo das instalacións de tratamento de augas residuais ou doutras medidas correctoras e proposta de solucións alternativas no caso de que aquelas sexan insuficientes.
e) Estudo sobre a avaliación dos efectos das verteduras sobre o medio receptor, e cumprimento dos obxectivos de calidade establecidos, detección de anomalías e posibles causas.
f) Estudo dos niveis de contaminación ou das concentracións de fondo en augas.
g) A comprobación e certificación de que o sistema de tratamento e depuración de augas residuais empregado polo titular da vertedura foi executado conforme o autorizado.
h) A avaliación do estado e funcionamento dos emisarios submarinos e a súa obra terrestre.
i) A atención das alertas por vertedura ao dominio público, naqueles casos en que se requira da súa colaboración previa.
j) A inspección, control e diagnose do funcionamento das redes de saneamento e elementos auxiliares e complementarios.
k) Control e auditoría das verteduras que chegan ao dominio público a través das redes de saneamento.
l) Seguimento do censo de verteduras ás redes de saneamento municipais.
2.2. Se o ámbito de actuación son actividades de ensaio, corresponderalle a realización de operacións de toma de mostras, análises e emisión dos correspondentes informes analíticos, tanto de augas residuais como en medio receptor.
3. As actuacións que realicen as entidades colaboradoras poderán ser en todo momento verificadas pola Administración hidráulica de Galicia .
Capítulo II
Título de entidade colaboradora e Rexistro Especial
de Entidades Colaboradoras da Administración Hidráulica
de Galicia
Sección primeira
Título de entidade colaboradora
Artigo 5º.-Competencias para o outorgamento do título de entidade colaboradora.
Corresponde á presidencia do organismo autónomo Augas de Galicia a resolución das solicitudes do título de entidade colaboradora, o cal, unha vez outorgado, se inscribirá de oficio no Rexistro Especial de Entidades Colaboradoras da Administración Hidráulica de Galicia.
Artigo 6º.-Requisitos para a obtención do título de entidade colaboradora.
Para a obtención do título de entidade colaboradora deberanse cumprir os seguintes requisitos:
1. Estar acreditada por unha entidade oficial de acreditación pertencente a algún dos estados membros da Unión Europea que garanta o cumprimento dos requisitos establecidos nas normas da serie á que pertence en función do seu ámbito de actuación:
a) Se o ámbito de actuación son actividades de inspección, a acreditación garantirá o cumprimento das esixencias contidas na norma UNE-EN ISO/IEC 17020 Criterios xerais para o funcionamento de diferentes tipos de organismos que realizan inspección ou na que no futuro a substitúa.
b) Se o ámbito de actuación son ensaios, a acreditación garantirá o cumprimento das exixencias contidas na norma UNE-EN ISO/IEC 17025 Requisitos xerais relativos á competencia dos laboratorios de ensaio e calibración ou na que no futuro a substitúa.
c) Se ó ámbito de actuación engloba o recollido nas alíneas a) e b), requiriranse ambas as acreditacións.
2. Poderá obter o título calquera persoa física ou xurídica, pública ou privada, con plena capacidade de obrar, que conte con personalidade xurídica propia e diferente da Administración hidráulica de Galicia e acredite a súa solvencia económica, financeira e técnica.
3. Para obter o título de entidade colaboradora será necesaria a constitución dunha garantía suficiente para cubrir as responsabilidades civís que poidan derivar da súa actuación, para cuxos efectos deberán ter subscrita unha póliza de seguro, aval ou calquera outra garantía financeira.
Artigo 7º.-Requisitos das solicitudes para a obtención do título de entidade colaboradora.
1. As solicitudes deberán dirixirse ao órgano competente definido no artigo 5 deste decreto. Poderán presentarse directamente ante a Administración hidráulica de Galicia ou en calquera das oficinas ás que se refire o artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común. Así mesmo, poderá realizarse a través de medios telemáticos, na forma e cos requisitos que se determinen nas correspondentes disposicións de desenvolvemento deste decreto.
2. A solicitude formalizarase de acordo co modelo que se inclúe como anexo I deste decreto e deberá ir referida a unha ou varias actividades reflectidas no anexo II. Toda solicitude irá acompañada da seguinte documentación, que deberá presentarse en orixinal ou copia compulsada:
a) Numero de identificación fiscal (NIF) ou código de identificación fiscal (CIF).
b) No caso de persoas xurídicas que adopten a forma de sociedade, escritura pública de constitución da entidade, coas modificacións que se producisen, debidamente inscrita no Rexistro Mercantil, en que conste a relación directa entre o obxecto da sociedade e as actividades a que se refire este decreto. No caso de que a entidade adopte unha forma xurídica distinta da mercantil achegarase a escritura de constitución, os estatutos ou acto fundacional e, de ser o caso, a inscrición no correspondente rexistro oficial.
c) No caso de persoa física, o empresario ou a empresaria individual deberá achegar certificación da súa inscrición no Rexistro Mercantil e o documento nacional de identidade ou o que, de ser o caso o substitúa regulamentariamente.
d) Para as empresas estranxeiras exixiranse os requisitos establecidos nos artigos 43 e 47 da Lei 30/2007, do 3 de outubro, de contratos do sector público.
e) Documentación que acredite a representación da persoa asinante da solicitude ou poder declarado bastante por letrado/a da Asesora Xurídica Xeral da Xunta de Galicia, así como copia compulsada do DNI ou documento que regulamentariamente o substitúa, do apoderado ou apoderados.
f) Relación dos campos de actuación para os que se solicita a inscrición e funcións que desempeñan neles.
g) Acreditación do cumprimento dos requisitos previstos no artigo 6 deste decreto:
i) En canto á solvencia técnica da entidade, deberase presentar certificado de acreditación ou acreditacións para a actividade obxecto de inscrición e anexos técnicos adxuntos, emitido pola correspondente entidade oficial de acreditación ou, de ser o caso, autorización concedida para o efecto.
ii) Declaración responsable asinada pola persoa representante da entidade en que se indique a relación dos medios persoais da entidade, con indicación do tipo de relación laboral, das súas titulacións académicas, función que desempeña cada persoa na entidade así como a estrutura e organigrama da entidade e experiencia profesional.
iii) Declaración responsable asinada polo representante da entidade na cal se indique a relación de instalacións, equipos e elementos materiais de que dispón a entidade en cada un dos centros de traballo que van destinarse ás actividades contempladas neste Decreto.
iv) Copia do documento de acreditación vixente e anexos técnicos adxuntos, que reflictan o alcance desta, emitido pola entidade oficial de acreditación.
v) Documentación, en caso de contratación de parte das actividades para as que se solicita a inscrición, que acredite que a entidade coa que se contrate ten cuberta a responsabilidade civil e ten a competencia e capacidade necesaria para o desenvolvemento das ditas actividades.
vi) Declaración responsable de que a entidade colaboradora non prestará servizos para as empresas causantes de verteduras en cuxo capital participe ou coas cales exista vinculación directa ou indirecta tanto da entidade colaboradora como do seu persoal. A vinculación persoal entenderase referida aos cónxuxes, persoas vinculadas con análoga relación de convivencia afectiva e descendentes.
vii) Copia compulsada da póliza de seguro, aval ou outra garantía financeira que cubra a responsabilidade civil que poida derivar do exercicio da súa actividade, cuxa contía mínima se cifra nunha cobertura de 600.000 euros, sen que a contía da póliza, aval ou garantía prestada limite a sinalada responsabilidade. A dita contía deberá actualizarse anualmente de acordo co incremento do índice de prezos de consumo.
h) Memoria explicativa das normas e procedementos internos da entidade, que deberá recoller, cando menos, os aspectos seguintes:
i) Descrición das actividades e experiencia da entidade en actividades afíns ás reguladas neste decreto.
ii) Relación das técnicas analíticas implantadas no laboratorio da entidade para os diferentes ensaios, que deberán de adecuarse ás distintas normas sectoriais reguladoras da materia de que se trate.
iii) Descrición do sistema ou sistemas de toma de mostras, que debe asegurar en todo momento unhas condicións axeitadas da mostra, desde que esta se toma ata que é analizada.
i) Documentación acreditativa dos acordos técnicos que teña subscrito con empresas especializadas similares. No caso de que a dita empresa especializada sexa un laboratorio que, de forma principal, vaia dar soporte analítico á entidade colaboradora, nesta documentación deberán incluírse os seguintes datos do dito laboratorio:
i) Denominación, código de identificación fiscal e domicilio social.
ii) Relación numérica, por titulación ou grao de especialización, do persoal de cadro.
iii) Relación de técnicas analíticas dispoñibles e equipamento principal específico.
iv) Relación das acreditacións con que conte o laboratorio cos seus correspondentes certificados, de conformidade co establecido no artigo 6.1 deste decreto.
j) De ser o caso, documento acreditativo do pagamento das taxas correspondentes.
3. O órgano competente poderalle reclamar á persoa solicitante outros documentos ou datos complementarios que se coide necesarios para a resolución do expediente.
Artigo 8º.-Tramitación e resolución das solicitudes presentadas.
1. Cando a solicitude non reúna os requisitos necesarios ou non vaia acompañada da documentación que, de acordo co artigo anterior, resulte exixible, requirirase á entidade solicitante para que no prazo de 10 días emende a falta ou achegue os documentos preceptivos, de conformidade co disposto no artigo 71 da Lei de réxime xurídico das administracións públicas e do procedemento administrativo común, con indicación de que, de non facelo, será tido por desistido da súa petición, logo de resolución que deberá ser ditada nos termos do disposto no artigo 42 da referida lei.
2. Durante a instrución do procedemento poderáselles requirir ás persoas solicitantes canta información se considere necesaria, así como realizar cantos actos de comprobación se consideren oportunos para resolver.
3. A presidencia de Augas de Galicia, á vista da documentación que figure no expediente e logo de cualificación pola unidade competente, adoptará a resolución que corresponda sobre o outorgamento do título. A resolución concretará para que campos de actuación e cometidos queda autorizada a entidade colaboradora.
4. A denegación da autorización como entidade colaboradora deberá ser motivada, ben polo incumprimento das exixencias contidas neste decreto, ben por calquera causa grave que motivase a exclusión do rexistro con anterioridade. Considéranse causas graves o incumprimento dos requisitos contidos no artigo 18.
5. O prazo para resolver as solicitudes presentadas será de seis meses. O vencemento do prazo máximo sen notificarse resolución expresa suporá a estimación da solicitude por silencio administrativo.
6. As resolucións ditadas serán impugnables en alzada ante o/a conselleiro/a competente en materia de medio ambiente.
Artigo 9º.-Efectos do título de entidade colaboradora.
O título de entidades colaboradoras habilitará estas, nas condicións establecidas na autorización ou acreditación que serve de base para a inscrición, para actuar ante a Administración por instancia das persoas interesadas, co fin de acreditar ante esta o cumprimento dos requisitos e condicións establecidos na normativa de augas ou nas autorizacións concedidas no marco da normativa vixente en materia de control de verteduras e calidade das augas.
Así mesmo, habilitará para poder actuar por instancia da Administración hidráulica de Galicia no exercicio das funcións de vixilancia, seguimento, control, medición e informe que, dentro do ámbito do control de verteduras e calidade das augas, corresponden á dita administración.
Artigo 10º.-Vixencia, actualización e modificación do título de entidade colaboradora.
1. A vixencia do título de entidade colaboradora en materia de control de verteduras e calidade das augas estará vinculada á da correspondente acreditación da solvencia técnica a que fai referencia o punto 2.g.i) do artigo 7 deste decreto. O referido título poderá ser revogado ou suspendido cando o sexa a citada acreditación.
2. En todo caso, a entidade deberá presentar perante a Administración hidráulica de Galicia, cada cinco anos, a acreditación da vixencia da solvencia técnica.
3. Así mesmo, a persoa que exerza a representación legal da entidade estará obrigada a comunicar á Administración hidráulica de Galicia calquera variación ou modificación dos datos que serviron de base para o outorgamento do título de entidade colaboradora, segundo o modelo de solicitude que figura no anexo I. A Administración hidráulica de Galicia, tras a instrución do oportuno expediente, procederá a ditar resolución sobre a actualización do título, sen prexuízo do establecido no número seguinte.
4. Considéranse variacións ou modificacións substanciais as seguintes:
a) A retirada parcial da autorización ou acreditación que serviu de base para o outorgamento do título.
b) O peche, traslado, cambio de actividade ou de obxecto social, cambio de domicilio social, de forma xurídica, de titularidade, ou de representación da entidade.
5. O procedemento de modificación exixirá, de ser o caso, unir á solicitude informe ou certificado do organismo concedente da acreditación. Con base na documentación presentada, a presidencia de Augas de Galicia resolverá o procedente autorizando, denegando ou, se é o caso, revogando o título de entidade colaboradora. En todo o demais seguirase o procedemento establecido no artigo 8 deste decreto.
6. O prazo para resolver as solicitudes de mantemento ou actualización presentadas será de tres meses. De transcorrer este sen resolución expresa, entenderanse estimadas as referidas solicitudes.
Artigo 11º.-Revogación do título de entidade colaboradora.
1. Son causas de revogación do título de entidade colaboradora o incumprimento de calquera dos requisitos ou condicións establecidos neste decreto para o seu outorgamento, e en particular:
a) A perda ou incumprimento sobrevido dos requisitos que posibilitaron a súa inscrición.
b) O incumprimento reiterado das súas obrigas como entidades de control.
c) A falsificación, alteración dolosa ou neglixencia culpable dos datos e informes subministrados á Administración.
d) A perda ou revogación da acreditación de solvencia técnica.
e) A falta de presentación, cada cinco anos, da autorización ou acreditación en vigor da solvencia técnica.
f) O transcurso de seis meses sen cumprir coa obriga de presentación anual da solicitude de vixencia dos requisitos da inscrición, nos termos establecidos no número 5 do artigo 19 deste decreto.
2. A revogación do título exixirá a apertura dun expediente administrativo con audiencia da entidade colaboradora, que será resolto pola presidencia de Augas de Galicia. Supletoriamente aplicarase a Lei 30/1992, do 26 de novembro, de réxime xurídico das administracións públicas e do procedemento administrativo común e a súa normativa de desenvolvemento.
Artigo 12º.-Extinción do título de entidade colaboradora.
1. Son causas de extinción do título de entidade colaboradora:
a) A disolución por calquera causa da entidade colaboradora.
b) A solicitude da entidade colaboradora de cancelar a súa inscrición no Rexistro Especial de Entidades Colaboradoras da Administración Hidráulica de Galicia.
2. O procedemento de extinción rexerase polo establecido no número 2 do artigo anterior.
Sección segunda
Rexistro Especial de Entidades Colaboradoras da Administración Hidráulica de Galicia e ficheiro
de datos de carácter persoal
Artigo 13º.-Rexistro Especial de Entidades Colaboradoras da Administración Hidráulica de Galicia.
1. No Rexistro Especial de Entidades Colaboradoras da Administración Hidráulica de Galicia en materia de control e vixilancia da calidade das augas e de xestión de verteduras inscribiranse de oficio os títulos que habilitan as entidades colaboradoras homologadas para realizar os diferentes labores de apoio previstos neste decreto.
En función da acreditación ou autorización de que dispoñan e segundo o alcance dos labores para os cales estean habilitadas, quedarán inscritas nunha ou en ambas das seguintes seccións:
Sección 1. Entidades que contan con acreditación para a realización de labores de inspección.
Sección 2. Entidades que contan con acreditación para a realización de labores de ensaio.
2. O rexistro especial, adscrito á Administración hidráulica de Galicia, manterase permanentemente actualizado.
3. No rexistro anotaranse, como mínimo, os seguintes datos respecto de cada unha das entidades colaboradoras inscritas:
a) Datos identificativos da entidade colaboradora e dos centros dela dependentes.
b) Alcance dos labores de apoio para os cales estea habilitada a entidade.
c) Condicións especificas que a Administración impón á entidade colaboradora en cada caso.
d) As modificacións que se produzan nos títulos ampliando ou reducindo as actividades que pode realizar a entidade colaboradora.
e) A extinción e revogación do título.
4. Os asentos do rexistro serán públicos.
Artigo 14º.-Creación do ficheiro de datos de carácter persoal.
Créase o ficheiro de datos de carácter persoal, que se relaciona no anexo III, nos termos e condicións fixados na Lei orgánica 15/1999, do 13 de decembro, de protección de datos de carácter persoal, cuxa finalidade é a xestión e información sobre as entidades colaboradoras inscritas no rexistro especial.
Capítulo III
Actuación das entidades colaboradoras
Artigo 15º.-Certificados de vertedura.
1. De conformidade co artigo 101.4º do texto refundido da Lei de augas, aprobado polo Real decreto lexislativo 1/2001, do 2 de xullo, as entidades colaboradoras, respecto das autorizacións de vertedura, levarán a cabo a seguinte actividade de certificación:
a) A adecuación das instalacións de depuración e dos seus elementos de control e do seu funcionamento ás normas e obxectivos de calidade das augas.
b) As condicións en que verten e o cumprimento das características cualitativas e cuantitativas das verteduras.
2. Por solicitude da persoa titular da autorización de vertedura, a entidade colaboradora levará a cabo a verificación que resulte necesaria das instalacións de depuración e dos seus elementos de control, e se estas son axeitadas emitirá un certificado relativo á:
a) Suficiencia das instalacións de depuración e evacuación, e a súa adecuación á normativa vixente sobre calidade da auga no correspondente medio receptor.
b) Efectiva terminación das obras e instalacións e, de ser o caso, das fases parciais.
c) Entrada en servizo das instalacións.
d) Adecuación dos elementos de control das instalacións de depuración para asegurar o seu correcto funcionamento.
3. Do mesmo xeito, as persoas titulares das autorizacións de vertedura poderán solicitar dunha entidade colaboradora inscrita no rexistro especial, coa periodicidade que impoña a correspondente autorización, que emita un certificado no que se acrediten as condicións en que se estea levando a cabo a vertedura.
4. En todo caso, o certificado especificará a adecuación ou non das características de emisión da vertedura ás normas de calidade ambiental do medio receptor e o cumprimento dos valores límite de emisión. A autorización de vertedura poderá establecer os extremos que deben ser certificados en atención ás circunstancias concretas da actividade causante da vertedura.
5. As mesmas funcións de certificación e verificación descritas nos números anteriores poderán levarse a cabo tamén para as verteduras de augas residuais producidas desde terra ao litoral de Galicia.
Artigo 16º.-Actividades de apoio á Administración hidráulica.
1. Naqueles supostos en que así se considere, a Administración hidráulica de Galicia solicitará das entidades colaboradoras inscritas no rexistro especial a realización das actividades de apoio ás que se refire o artigo 4º deste decreto.
2. O procedemento de colaboración coa Administración hidráulica para a realización de actividades de apoio levarse a efecto nos termos previstos na Lei 30/2007, do 30 de outubro, de contratos do sector público, e disposicións de desenvolvemento.
3. O persoal das entidades colaboradoras, debidamente identificado, contará co consentimento das persoas titulares ou responsables das instalacións de vertedura para acceder ás ditas instalacións.
Capítulo IV
Réxime xurídico das entidades colaboradoras
Artigo 17º.-Dereitos das entidades colaboradoras.
As entidades colaboradoras teñen dereito a percibir unha contraprestación económica polos servizos de comprobación, inspección, ensaio e certificación que realicen conforme o establecido no artigo 101.4º do texto refundido da Lei de augas, aprobado polo Real decreto lexislativo 1/2001, do 2 de xullo, por solicitude das persoas titulares de autorizacións de vertedura.
A Administración hidráulica de Galicia poderá establecer os prezos máximos destes servizos para garantir a adecuación entre a actividade realizada e o seu custo.
Artigo 18º.-Obrigas das entidades colaboradoras inscritas.
As entidades colaboradoras quedan obrigadas a:
1. Manter os requisitos que xustificaron o outorgamento do título de entidade colaboradora, así como comunicar inmediatamente á Administración hidráulica de Galicia calquera cambio que se produza nos datos que figuren no Rexistro Especial de Entidades Colaboradoras da Administración Hidráulica de Galicia.
2. Cumprir as condicións contidas na resolución de outorgamento do título e as establecidas neste decreto, así como nas normas que se diten en desenvolvemento deste.
3. Comunicar á Administración hidráulica, cando esta así o requira, o inicio e o fin de calquera actuación realizada na súa condición de entidade colaboradora, por petición dos titulares de verteduras de augas residuais.
4. Empregar os métodos de toma de mostra e análise oficialmente aprobados na normativa en vigor, aqueles acreditados por unha entidade oficial de acreditación ou, na súa falta, os adoptados por organismos nacionais ou internacionais de recoñecida solvencia.
5. Á renovación técnica necesaria dos procedementos e medios materiais empregados para levar a efecto as distintas actuacións para as que conste inscrita a entidade.
6. Manter os expedientes, actas, informes, demais documentación e datos dos controis durante un período mínimo de cinco anos, os cales deberán estar a plena disposición da Administración.
7. Elaborar e presentar á Administración hidráulica, en soporte informático, unha memoria anual, a exercicio vencido, das actuacións realizadas nos distintos campos de actuación.
8. Levar un rexistro actualizado, que poderá ser consultado pola Administración cando o considere oportuno. O rexistro conterá datos relativos aos últimos cinco anos correspondentes a:
a) Cadro de persoal dedicado á realización de traballos como entidade colaboradora.
b) Medios técnicos de que se dispón.
c) Actuacións que como entidade colaboradora se estean levando a cabo.
d) Calibracións dos equipos de toma de mostra e análise dos que dispón a entidade colaboradora.
e) En caso de contratar algunha das actuacións que se vaian realizar con outra entidade, relación das entidades coas que se contrate, incluíndo os medios persoais e técnicos de que estas dispoñen.
9. Remitir á Administración hidráulica os informes de seguimento e calquera documentación que lle envíe a entidade oficial de acreditación.
10. Facilitar á Administración hidráulica os datos que sexan solicitados sobre as súas actividades como entidade colaboradora.
11. Facilitar as actividades de inspección e supervisión que corresponden á Administración hidráulica no seu labor de control das entidades colaboradoras.
12. Salvagardar en todo caso a independencia, imparcialidade e integridade respecto das instalacións ou actividades das empresas en que realicen os servizos que constitúen a súa actividade como entidade colaboradora, debendo inhibirse no caso de seren requiridas para realizar servizos nalgunha empresa respecto da que concorresen as circunstancias indicadas no artigo 7º.2.g.vi.
13. Garantir a confidencialidade da información obtida na súa actividade de colaboración respecto de terceiros. O persoal das entidades colaboradoras ten o deber de respectar o segredo profesional en canto ás informacións que coñeza no desempeño das súas funcións.
Artigo 19º.-Control das entidades colaboradoras.
1. A Administración hidráulica de Galicia, para verificar a permanente adecuación ás exixencias requiridas no título para a realización dos labores de apoio, poderá inspeccionar as entidades colaboradoras e as actuacións que realicen, para cuxo obxecto a entidade colaboradora debe permitir o acceso do persoal inspector da Administración ás súas instalacións e á documentación relacionada coas súas actividades como entidade colaboradora.
2. O persoal designado pola Administración hidráulica de Galicia poderá estar presente en calquera actuación que realice como entidade colaboradora.
3. A entidade colaboradora estará sometida a procesos de avaliación da calidade das súas actividades por parte da Administración hidráulica de Galicia, para comprobar a súa permanente adecuación aos labores que realizan.
4. A entidade colaboradora deberá presentar anualmente perante a Administración hidráulica de Galicia, para efectos de acreditar o cumprimento e vixencia dos requisitos exixidos para a obtención do título, a seguinte documentación:
a) Declaración responsable de que a entidade segue mantendo os requisitos que no seu día foron presentados para a obtención do título como entidade colaboradora ou, de ser o caso, as modificacións habidas e os documentos que as acreditan.
b) Copia da póliza de seguro de responsabilidade civil, aval ou outra garantía financeira formalizada con entidade debidamente autorizada, actualizada de acordo cos índices estatísticos de prezos.
5. O incumprimento da obriga recollida no número anterior, logo de apercibimento que para tal efecto lle dirixa o rexistro, determinará automaticamente a suspensión provisional da eficacia do título de entidade colaboradora e das actuacións en curso de execución por parte de dita entidade, que se anotará no Rexistro Especial de Entidades Colaboradoras da Administración Hidráulica de Galicia. A suspensión terá unha vixencia máxima de seis meses, transcorridos estes, procederase, de oficio, ao inicio do expediente de revogación do título, e á subseguinte cancelación da inscrición rexistral.
Artigo 20º.-Réxime sancionador.
O incumprimento das condicións establecidas no título de entidade colaboradora considerarase como acción constitutiva de infracción tipificada no texto refundido da Lei de augas, aprobado polo Real decreto lexislativo 1/2001, do 2 de xullo, e será sancionado de acordo co establecido no seu título VII e no Regulamento de dominio público hidráulico.
Disposicións adicionais
Primeira.-Realización de actividades de apoio por entidades que non posúan o título de entidade colaboradora.
A Administración hidráulica de Galicia poderá encargar as actividades de apoio recollidas no artigo 4º.1 b), ou parte delas, a entidades con competencia técnica nos campos de investigación, aplicación e desenvolvemento de novas metodoloxías e que demostren a dita capacidade técnica para realizar as actividades que se soliciten.
Segunda.-Tarifas.
As tarifas que percibirán as entidades colaboradoras polo exercicio das funcións e actividades que desempeñen no ámbito deste decreto serán fixadas por estas dentro dos límites establecidos pola Administración.
Ademais, as tarifas serán de coñecemento público, debendo ser previamente notificadas polas ditas entidades á Administración hidráulica de Galicia.
Terceira.-Laboratorio de Medio Ambiente de Galicia.
O Laboratorio de Medio Ambiente de Galicia continuará exercendo as competencias e funcións que lle foron encomendadas polo Decreto 164/1999, do 27 de maio.
Disposicións transitorias
Primeira.-Réxime de entidades colaboradoras recoñecidas por outros organismos.
Durante un prazo de seis meses desde a entrada en vigor deste decreto serán válidos ante a Administración hidráulica de Galicia os informes, ditames, análises e outras actuacións realizadas por entidades que, na data de publicación deste decreto, estean autorizadas ou acreditadas polo correspondente organismo de bacía para a realización de tarefas similares ás indicadas neste decreto.
As devanditas entidades poderán, dentro do indicado prazo de seis meses, solicitar da Administración hidráulica de Galicia o título de entidade colaboradora en materia de control de verteduras e calidade de augas.
Segunda.-Actuación das entidades contratadas pola Administración hidráulica de Galicia.
As persoas e entidades que, na data de entrada en vigor deste decreto, estean contratadas pola Administración hidráulica de Galicia para a realización de tarefas similares ás previstas nesta norma continuarán desempeñándoas validamente ata a finalización dos seus respectivos contratos.
Disposicións derradeiras
Primeira.-Desenvolvemento normativo.
Facultase o/a conselleiro/a competente en materia de medio ambiente para ditar as disposicións necesarias para a aplicación, desenvolvemento e execución deste decreto e, en particular, para modificar mediante orde o contido dos seus anexos.
Segunda.-Entrada en vigor.
Este decreto entrará en vigor aos vinte días da súa publicación no Diario Oficial de Galicia.
Santiago de Compostela, dezaseis de setembro de dous mil dez.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas
Ver referencia pdf "19100D005P013.PDF"
ANEXO II
Relación de actividades mínimas acreditadas
por unha entidade oficial de acreditación
O alcance da acreditación debe incluír, polo menos, una das seguintes opcións:
Opción A) Para as actividades que se vaian realizar in situ, acreditarase con carácter obrigatorio, de acordo coa norma UNE-EN ISO/IEC 17020:
1. Toma de mostras.
2. Determinación do pH.
3. Determinación da condutividade.
4. Determinación do oxíxeno disolto.
5. Determinación da temperatura.
Opción B) Para os ensaios que se vaian realizar no laboratorio, acreditaranse con carácter obrigatorio, de acordo coa norma UNE-EN ISO/IEC 17025, os seguintes parámetros:
1. pH.
2. Condutividade.
3. Sólidos en suspensión.
4. Materia orgánica: demanda química de oxíxeno (DQO) e demanda bioquímica de oxíxeno aos 5 días (DBO5).
5. Materia nitroxenada: nitróxeno Kjeldahl ou amonio.
6. Materia fosforada: fósforo total ou fosfatos.
Ademais, deberá dispoñer de acreditación para a análise dalgún contaminante que estea incluído en, polo menos, un dos grupos seguintes:
1. Análises microbiolóxicas.
2. Análises de metais ou metaloides.
ANEXO III
Ficheiro de datos de carácter persoal do Rexistro Especial
de Entidades Colaboradoras
Nome do ficheiro: Entidades Colaboradoras da Administración hidráulica de Galicia en materia de control de verteduras e calidade das augas.
Finalidade do ficheiro: xestión e información sobre as entidades colaboradoras inscritas no rexistro especial.
Usos previstos: xestión e control administrativo e prestación de servizos de certificación.
Persoas ou colectivos sobre os que se pretende obter datos de carácter persoal ou que resulten obrigados a subministralos: persoas físicas ou xurídicas interesadas na obtención do título de entidade colaboradora.
Procedemento de recollida de datos de carácter persoal: datos facilitados polos interesados.
Estrutura básica: datos identificativos da entidade, título recoñecido e actividades que pode realizar a entidade colaboradora. Formada por dúas seccións, de acordo co sinalado no artigo 13º deste decreto.
Descrición do tipo de datos de carácter persoal incluídos nel:
Datos de carácter identificativo.
Nome da entidade, CIF ou NIF.
Enderezo.
Teléfono, fax, correo electrónico.
Nome do representante.
Enderezo.
Teléfono, fax, correo electrónico.
Nome do director técnico.
Enderezo.
Teléfono, fax, correo electrónico.
Datos de carácter comercial
Alcance da súa actividade.
Título recoñecido.
Nivel de seguridade: básico.
Cesións de datos que se prevén: Administración da Comunidade Autónoma de Galicia, centros directivos, particulares e empresas.
Transferencia a países terceiros: ningunha.
Órgano responsable do ficheiro: Augas de Galicia.
Órgano ante o cal se poden exercitar os dereitos de acceso, rectificación, cancelación e oposición: Subdirección Xeral de Xestión do Dominio Público Hidráulico, praza de Camilo Díaz Baliño, 7-9, CP 15781 Santiago de Compostela (A Coruña).